钦定古今图书集成/明伦汇编/闺媛典/第064卷 > 王湍妻林三娘
## 钦定古今图书集成/明伦汇编/闺媛典/第064卷 > 王湍妻林三娘

按《同安县志》：“林三娘，年十六，适庠生王湍。六月而湍
殁，三娘以死自誓。翁姑及母皆欲嫁之，三娘曰：‘夫有
三弟在，吾之未死，正为血食计耳，岂以无子弃去耶’？”
翁姑知其志，乃令至母家，欲俟其母徐劝之，三娘蓬
垢三年，足不出户，母密许富室刘姓，三娘闻知，乃于
夫忌日归，饮毒发呕，人尚无知者，至鸡啄其沫尽毙，
姑始觉，仍令归母家。三娘曰：“即日从夫地下为王氏
鬼，尔复何往？”乃抚膺仆地，大恸几绝。姑令婢妪十馀
曳而过市，见者无不流涕。母遂强夺之，三娘惧无所
逃，乃语母曰：“女今嫁矣，膏沐笑语，异于平日。”母以为
然，令媒往刘告期至日为燕以待。三娘窃入寝室，自
缢死。事闻，旌表。